ตำนาน SWENSEN’S
เคยสงสัยไหมว่าทำไมชื่อร้านสเวนเซ่นส์เขียนว่า SWENSEN’S ทำไมต้องมี ’S คำตอบก็คือ ร้านนี้มีผู้ก่อตั้งชื่อคุณ Earle Swensen กว่าจะมาเป็นสเวนเซ่นส์ในวันนี้ มีเรื่องราวเป็นอย่างไร ในวันแรกที่สเวนเซ่นส์เปิดตัว คงต้องย้อนกลับไปนานถึง 70 ปีที่แล้ว เรื่องนี้เป็นอย่างไร ลงทุนแมน จะเล่าให้ฟัง
8 มี.ค. 2561

ตำนาน SWENSEN’S / โดย ลงทุนแมน
เคยสงสัยไหมว่าทำไมชื่อร้านสเวนเซ่นส์เขียนว่า SWENSEN’S
ทำไมต้องมี ’S
คำตอบก็คือ ร้านนี้มีผู้ก่อตั้งชื่อคุณ Earle Swensen
กว่าจะมาเป็นสเวนเซ่นส์ในวันนี้ มีเรื่องราวเป็นอย่างไร
ในวันแรกที่สเวนเซ่นส์เปิดตัว
คงต้องย้อนกลับไปนานถึง 70 ปีที่แล้ว
เรื่องนี้เป็นอย่างไร ลงทุนแมน จะเล่าให้ฟัง
จุดเริ่มต้นอยู่ที่ คุณ Earle Swensen ได้เรียนรู้วิธีการทำไอศกรีมตอนเป็นทหารเรือในช่วงสงครามโลกครั้งที่ 2
ต่อมาหลังสงคราม ในปี 1948 คุณ Swensen จึงเปิดร้านไอศกรีมร้านแรกที่เมืองซานฟรานซิสโก ซึ่งมีชื่อร้านที่ตั้งตามชื่อของเขาว่า Swensen’s ถ้าแปลตรงตัวก็คือร้านของคุณ Swensen นั่นเอง
คุณ Swensen บอกว่าชอบรสวนิลาที่สุด อย่างไรก็ตามคุณ Swensen ยังคิดค้นรสชาติใหม่ขึ้นมาถึง 150 รสชาติ และทำการตลาดด้วยคำโฆษณาว่า “Good as Father Used to Make” หรือแปลว่า อร่อยเหมือนคุณพ่อทำเอง
ตอนแรกร้าน Swensen’s ขายแต่ไอศกรีม เช่น ซันเดย์ บานาน่าสปลิท โดยเป็นร้านที่ลูกค้าต้องซื้อไปทานนอกร้าน
แต่ต่อมา Swensen’s เริ่มมีแฟรนไชส์ และเป็นร้านที่ลูกค้าเข้าไปนั่งกินในร้านได้ และยังมีเมนูอาหารอื่น เช่น แซนวิช และ แฮมเบอร์เกอร์ อีกด้วย
ในปี 1970 คุณ Swensen ขายโรงงานไอศกรีม และ ร้านอาหารทั้งหมด ให้นักลงทุนอื่น คงเหลือไว้แต่ร้านดั้งเดิมของเขาที่ซานฟรานซิสโก (ซึ่งตอนนี้ร้านนี้ก็ยังตั้งอยู่ที่เดิม ใครไปเที่ยวเมืองนี้ลองแวะไปเยี่ยมชมได้)
ปี 1995 คุณ Swensen ก็ได้จากโลกนี้ไปด้วยวัย 83 ปี
ถ้าใครคิดว่าเรื่องนี้จบแล้ว คงต้องลองอ่านต่ออีกสักนิด
เพราะว่าในช่วงที่คุณ Swensen เสียชีวิต เป็นช่วงเวลาเดียวกับ การเริ่มต้นเดินทางครั้งใหม่ของแบรนด์ Swensen’s ที่ดูเหมือนว่าจะยิ่งใหญ่กว่าเดิมเสียอีก
แต่คราวนี้ไม่ใช่ที่ประเทศสหรัฐอเมริกา
ประเทศนั้นคือประเทศไทย..
ใครจะคิดว่าร้าน Swensen’s ที่ประเทศสหรัฐอเมริกาตอนนี้จะเหลือเพียงแค่ 3 ร้าน
แต่ร้าน Swensen’s ในประเทศไทยมีทั้งหมดประมาณ 300 สาขาในตอนนี้..
เรื่องมีอยู่ว่า ในปี ค.ศ. 1986 คุณวิลเลียม อี.ไฮเนคกี้ ผู้ก่อตั้งบริษัท ไมเนอร์ อินเตอร์เนชั่นแนล ได้เริ่มซื้อแฟรนไชส์ ไอศกรีม Swensen’s เข้ามาในประเทศไทย
โดยสาขาแรกอยู่ที่ เซ็นทรัลพลาซ่าลาดพร้าว มีพื้นที่เพียง 30 ตารางเมตร และมีพนักงานเพียง 14 คน
คุณไฮเนคกี้ มีประวัติที่น่าสนใจเพราะเขาเป็นชาวอเมริกันที่ย้ายมาอยู่เมืองไทยตามครอบครัว ตั้งแต่อายุ 14 ปี เขาเริ่มจากเป็นนักเขียน และเริ่มเปิดธุรกิจให้บริการทำความสะอาด
ต่อมาเขาได้เล็งเห็นโอกาสในการทำธุรกิจร้านอาหาร และ การท่องเที่ยว จึงได้ก่อตั้งบริษัท ไมเนอร์ ขึ้นมา ในปี 1970
คุณไฮเนคกี้ เริ่มเปิดโรงแรม Royal Garden Resort ที่พัทยาเป็นแห่งแรก และหลังจากนั้นก็ได้นำแฟรนไชส์ร้านอาหารจากต่างประเทศเข้ามาในไทย
และ Swensen’s ก็เป็นหนึ่งในนั้น
แต่เรื่องที่น่าสนใจคือ ประเทศไทยเป็นหนึ่งในประเทศที่ประสบความสำเร็จมากที่สุดของแบรนด์ Swensen’s
Swensen’s ในประเทศไทยยิ่งใหญ่ขนาดไหน?
Swensen’s ในประเทศไทยประกอบด้วย สาขาที่ไมเนอร์ลงทุนเองประมาณ 130 สาขา และ สาขาที่เป็นแฟรนไชส์ประมาณ 170 สาขา รวมแล้วกว่า 300 สาขาทั่วประเทศ
รายได้ของ Swensen’s ในประเทศไทยในปี 2559 มีมากถึง 3,896 ล้านบาท
สถิติที่น่าสนใจคือ
ถ้าคิดว่าไอศกรีม Swensen’s มีราคาลูกละ 50 บาท
สรุปแล้วคนในประเทศไทยจะรับประทานไอศกรีม Swensen’s มากถึง 70 ล้านลูกต่อปี
หรือพูดง่ายๆ คือเฉลี่ยแล้ว คนไทย 1 คน อย่างน้อยต้องกินไอศกรีม Swensen’s ปีละ 1 ลูก
ถ้าจะถามว่าอะไรคือสาเหตุที่ทำให้คนไทยนิยมกิน Swensen’s หนึ่งในคำตอบนั้นก็น่าจะเป็นเพราะความสามารถของบริษัทไมเนอร์ที่เป็นผู้ขอแฟรนไชส์เข้ามาในประเทศ
ในตลอด 30 ปีที่ผ่านมา Swensen’s ในประเทศไทยรู้จักปรับเปลี่ยนธุรกิจให้เข้ากับรสนิยมของคนไทย ไม่ว่าจะเป็นการออกเมนูใหม่ที่ถูกปากคนไทย หรือ การออกรสชาติไอศกรีมให้เข้ากับช่วงฤดูนั้น
ยกตัวอย่างเช่น
ถ้าถามถึงตอนนี้เรากำลังเข้าฤดูอะไร?
หลายคนคงมีคำตอบในใจว่าถ้าเข้าฤดูร้อน และ เราก็จะนึกถึงไอศกรีมข้าวเหนียวมะม่วงของ Swensen’s ขึ้นมาทันที
ที่น่าสนใจยิ่งกว่าเดิม คือในปีนี้นอกจากไอศกรีมแล้ว Swensen’s ยังเปิดตัว บิงซูข้าวเหนียวมะม่วง ที่แค่พูดชื่อแล้วหลายคนก็คงอยากไปลองชิมดูสักครั้ง
เรื่องนี้เราได้ข้อคิดอะไร
ถ้าย้อนกลับไปตั้งแต่ คุณ Earle Swensen ได้สอนให้เรารู้ว่าในชีวิตคนเรา ถ้าเราได้สร้างแบรนด์อะไรขึ้นมาสักครั้งหนึ่ง เราก็คงจะภูมิใจไม่น้อย
เมื่อวันที่เราได้จากโลกนี้ไปแล้ว ถึงตัวเราจากไป ถ้าแบรนด์นี้ดีพอ มันก็จะยังคงทำหน้าที่ต่อไปในโลกใบนี้ เหมือนกับแบรนด์ชื่อ Swensen’s
ต่อมาคือคุณไฮเนคกี้ ได้สอนให้เรารู้ว่าการเล็งเห็นอนาคตก่อนคนอื่น จะเป็นโอกาสทางธุรกิจให้เราประสบความสำเร็จ
ย้อนกลับไปเมื่อ 30 ปีที่แล้ว ใครจะไปคิดว่าจะมีเชนร้านไอศกรีมต่างประเทศในประเทศไทยได้มากถึง 300 สาขา แซงหน้าประเทศต้นตำรับเดิมเสียอีก
สิ่งนี้ไม่ได้มาเพราะโชคช่วย แต่น่าจะเป็นเพราะวิสัยทัศน์ และการต่อยอด
ถ้าคุณไฮเนคกี้เอา Swensen’s เข้ามาโดยไม่ได้เปลี่ยนแปลงอะไร ก็เชื่อได้ว่าคงไม่ได้เป็นร้าน Swensen’s ที่ครองตลาดร้านไอศกรีมประเทศไทยมาจนถึงทุกวันนี้
สุดท้ายถ้าให้ถามว่าฤดูร้อนนี้ลงทุนแมนจะไปเที่ยวไหน หนึ่งในโปรแกรมเที่ยวของลงทุนแมน ก็คงต้องเป็นไปลองบิงซูข้าวเหนียวมะม่วงที่ Swensen’s ดูสักครั้ง..
----------------------
<ad> กินบิงซูข้าวเหนียวมะม่วงไป อ่านหนังสือลงทุนแมนไป น่าจะได้อรรถรส
หนังสือลงทุนแมน 2.0 จะวางจำหน่ายพรุ่งนี้ที่ร้านหนังสือชั้นนำทั่วประเทศ
----------------------